Lene Garsdal (SF), 2004-12-14:
Vi har i de seneste år set, hvordan det medicinske område er blevet nedprioriteret, i og med at den udvidede frit valg-ordning stort set ikke tilgodeser det medicinske område, mens det kirurgiske område har fået gavn af de forskellige Løkkeposer.
Det er umiddelbart meget forståeligt, at de ansatte oplever, at patienterne ikke får den rette behandling og omsorg, når vi ser belægningsprocenter på omkring og endda over hundrede procent.
Så er en ond cirkel sat i gang, og som det også fremgår, har det i nogle tilfælde været nødvendigt at nedlukke afdelinger på grund af personalemangel.
Det kan vi ganske simpelt ikke være bekendt, og derfor er det på høje tid at få lavet en samlet, langsigtet strategi for de medicinske patienter.
Det er en stor og nødvendig udfordring, også økonomisk, at få skabt tålelige forhold for hele det medicinske område.
Forslaget lægger op til, at strategien skal omfatte de ældre, medicinske patienter, uden at dette begreb i øvrigt er nærmere defineret.
Som SF ser det, er mange af de medicinske patienter ganske rigtigt ældre, men i sygehusregi burde der lægges en fælles strategi for hele det medicinske område og ikke kun for de ældre patienter, så vi kan få fjernet den skævvridning af ressourcerne, takstfinansieringen har skabt.
Forslaget lægger også op til at udvikle en strategi for rehabilitering af de ældre, medicinske patienter for at sikre en sammenhæng i alle faser af behandlingen af de ældre, medicinske patienter.
SF har en 2010-plan, der hedder »Ansvar for fremtiden«, og her peger vi bl.a. på, at ved udskrivningen skal patienterne have ret til både en plan for og en dialog om den rehabilitering eller genoptræning, som sygehusets læger anbefaler ud fra en vurdering af hele patientens tilstand, og hvordan den forventes at udvikle sig efter udskrivningen.
Vi foreslår også, at udskrevne straks efter opholdet på sygehuset får lavet en behandlingsplan og givet et behandlingstilbud, som sikrer dem et forbedret fysisk funktionsniveau ud fra et helhedsperspektiv.
I denne behandlingsplan skal der tages hensyn til, hvad der måtte være af særlige behov, forudsætninger og muligheder for selv at kunne klare hverdagslivets udfordringer, og forslaget, vi behandler her, ligger meget i forlængelse af vores forslag.
Vi ønsker også at sikre patienterne det frie valg på genoptræningsområdet, som kommunalreformpartierne, så vidt jeg forstår de nye forslag, åbenbart vil afskaffe, fordi de, der skal betale, nemlig kommunerne, også skal have ret til at bestille musikken, dvs. bestemme, hvilken genoptræning der skal tilbydes, og hvor genoptræningen skal foregå.
Det er jo sådan, at regeringen giver helt klare rettigheder til bestemte kirurgiske operationer, altså til bestemte patientgrupper, men ingen klare rettigheder til de ældre eller yngre, der skal f.eks. genoptrænes efter en operation, og den forskelsbehandling vil vi i SF gerne gøre noget ved.
Det sidste punkt i forslaget peger på, at der er brug for en styrkelse af den opsøgende og sundhedsfremmende indsats i eget hjem.
SF er fuldstændig enig i, at der ligger megen god forebyggelse i at sikre en kompetent geriatrisk hjemmepleje til de ældre i alle dele af landet, så unødvendige indlæggelser undgås.
Men det er samtidig vigtigt at sikre, at de ældre, medicinske patienter ikke får en andenklassesbehandling ved at blive behandlet andre steder end på sygehuset, hvis der ellers er behov for det.
Samlet set
støtter SF forslaget.